

***Κείμενο 1***

Ι. Ερωτήματα που εστιάζουν στο ***προαναγνωστικό στάδιο*:**

**Α.**

* Πρόβλεψη περιεχομένου ή/και κειμενικού είδους του κειμένου βάσει της εικόνας (με στόχο να δημιουργηθούν προσδοκίες σχετικά με το περιεχόμενο του κειμένου, τη δομή, το ύφος, την προθετικότητα του/της συγγραφέως).
* Διατύπωση απόψεων για το θέμα του κειμένου.
* Διατύπωση προσδοκιών σε σχέση με την πολυτροπικότητα του κειμένου/ Διατύπωση συναισθημάτων και αιτιολόγησή τους.
* Διατύπωση υποθέσεων που αφορούν τους αποδέκτες του κειμένου και τα χαρακτηριστικά τους (μπορεί ο εκπαιδευτικός να επαναλάβει την ερώτηση και στο μεταναγνωστικό στάδιο – μετά την ανάγνωση/επεξεργασία του κειμένου)**.**

Αγήνωρ Αστεριάδης, Τοπίο με δέντρα (1960)

Πηγή: <http://ebooks.edu.gr/ebooks/v/html/8547/2702/Keimena-Neoellinikis-Logotechnias_B-Lykeiou_html-empl/index_d_01_02.html>

Ημερομηνία λήψης αρχείου: 27/9/2023

***Κείμενο 2*** **ΤΟΠΙΟ**

Η έρημη κοιλάδα από πολλήν ώρα περίμενε το φεγγάρι. Να 'ρθει να γεμίσει τη μοναξιά της.

Ήταν μια κοιλάδα στενόμακρη και σπανή\*, κατοικημένη από ίσκιους χωρίς έκφραση, που σάλευαν μονότονα και νωθρά, σπρωγμένοι από το φως που τους ζωντάνευε τις σύντομες στιγμές που περνούσε πάνω από τούτο το βαθύ στενάδι. Από τη μια κι από την άλλη έκλειναν τον ορίζοντα δυο αράδες σκυφτά χαμοβούνια από σκουριασμένη ασβεστόπετρα. Σαν γιγάντια προκατακλυσμικά\* πρόβατα με ακάθαρτο μαλλί, που πέτρωσαν κι απόμειναν εκεί μαρμαρωμένα, το 'να πίσ' από τ' άλλο, με τη μούρη ακουμπισμένη στη γης. Κάποτε θα 'τρεχε εδώ νερό κι όλα τούτα θα παρηγοριούνταν, αποξεχασμένα να το βλέπουν να κινείται ολοζώντανο και να τραγουδά στο μάκρος της κοιλάδας.

Μπορεί κιόλας να φύτρωνε πλάι στο ρέμα τρυφερή χλόη και ταπεινά λουλούδια με λογής χρώματα. Τώρα δεν απόμειναν παρά ένα στρώμα γαλαζωπά χαλίκια, που είχανε ξεχάσει πια το δροσερό χάιδι που τα στρογγύλευε χρόνια.

Έτσι, όλα περίμεναν από πολλήν ώρα το φεγγάρι. Και το φεγγάρι ήρθε. Στην αρχή ψήλωσε το χρυσό φρύδι του πίσ' από το χαμοβούνι, ν' αγναντέψει τι γίνεται. Κατόπι σιγά σιγά, σερνόμενο, ανέβηκε στη ράχη. Στάθηκε μια στιγμή ακουμπισμένο εκεί, κατόπι αψήλωσε ανάλαφρα και σηκώθηκε μετέωρο, λαμπρό.

Όσο αψήλωνε, κυνηγούσε τους ίσκιους, που ζωντάνεψαν κι έφυγαν τρομαγμένοι, ώσπου άδειασαν την κοιλάδα, που στο τέλος γιόμισε φεγγάρι. Το κρύο φως έτρεχε από παντού, καταρράχτης από σιωπή. Χυνόταν από τις άσπρες πλαγιές δίχως αφρούς και παφλασμό, δίχως ήχο, παχύ και διάφανο σαν το λάδι. Έτσι σκέπασε κάτω από το χρυσό τέλμα\* του το στενό κάμπο, τ' αδειανά φαράγγια, τις οξυές και τις λίγες ατροφικές πιπεριές που είχανε κρεμασμένα τ' ανάρια μαλλιά τους στο μάκρος της σιδεροδρομικής γραμμής.

Στρατής Μυριβήλης

Έκταση κειμένου: 274 λέξεις

Απόσπασμα από τη συλλογή διηγημάτων *Το πράσινο βιβλίο* (1935)

Πηγή: <http://ebooks.edu.gr/ebooks/v/html/8547/2702/Keimena-Neoellinikis-Logotechnias_B-Lykeiou_html-empl/index_d_01_02.html>

Λεξιλόγιο

σπανή: εδώ χωρίς βλάστηση.

προκατακλυσμικά: της εποχής πριν από τον κατακλυσμό, παμπάλαια.

τέλμα: στάσιμο νερό που λιμνάζει, έλος, βούρκος, λάσπη.

Ημερομηνία λήψης αρχείου: 27/9/2023

ΙΙ. Ερωτήματα που εστιάζουν στο ***αναγνωστικό στάδιο*:**

**Β.**

* Επικοινωνιακό πλαίσιο εικόνας (προαναγνωστικό) ή κειμένου (αναγνωστικό) στάδιο.

Πομπός / δέκτης / σκοπός / μήνυμα / μέσο / περίσταση επικοινωνίας / συνθήκες επικοινωνίας / πολιτισμικές σχέσεις.

* Να προβούν σε *αναστοχασμό των προσωπικών απόψεων που είχαν διατυπώσει στο προαναγνωστικό στάδιο* σε σχέση με την ευρύτερη θεματολογία του κειμένου.

**Γ. Διδασκαλία Περιγραφής**

* Ποια συναισθήματα σας έχει δημιουργήσει το κείμενο του Μυριβήλη; Με ποιο χρώμα θα περιγράφατε τα συναισθήματα αυτά; / Θα θέλατε να επισκεφτείτε το Τοπίο; Να δικαιολογήσετε την απάντησή σας.
* Ο συγγραφέας δίνει απλώς την περιγραφή ενός τοπίου ή πρόκειται για κάτι περισσότερο (δηλαδή, την επίδραση που ασκεί αυτό στον ψυχικό του κόσμο); Να εντοπίσετε τις σχετικές φράσεις.
* *Να προσδιορίσετε τον κειμενικό τύπο (ή/ και πρόκειται για υποκειμενική ή αντικειμενική περιγραφή;). Να γράψετε δύο (2) τεκμήρια που να δικαιολογούν την επιλογή σας παραθέτοντας σχετικό χωρίο για το κάθε τεκμήριο.*
* *Να ονομάσετε* ***δύο μέρη του λόγου*** *που συνδέονται άμεσα με τον κειμενικό τύπο της περιγραφής****.***
* *Να αφαιρέσετε τα επίθετα της δεύτερης (2ης ) παραγράφου. Ακολούθως να συγκρίνετε το αρχικό κείμενο με το δικό σας. Ποιο από τα δύο κείμενα θα επιλέγατε και γιατί;*

ΙΙΙ. Ερωτήματα που εστιάζουν στο **μετ*αναγνωστικό στάδιο*:**

**Δ.**

* Ποια είναι, τελικά, η *διάθεση* του συγγραφέα απέναντι στο τοπίο που περιγράφει;

***!*** Ας βοηθήσουμε τον συγγραφέα να κοιτάξει με άλλη διάθεση το… *Τοπίο* του! Να αντικαταστήσετε τα επίθετα του υπογραμμισμένου αποσπάσματος με επίθετα που έχουν την αντίθετη σημασία.

* Να επιλέξετε τρεις (3) Αποφαντικές προτάσεις του κειμένου και να τις μετατρέψετε σε Επιφωνηματικές προτάσεις. Μήπως αλλάζει *το ύφος* του συγγραφέα (ή η στάση του απέναντι στο τοπίο);

***Κείμενο 3***

* ***Εικόνα που περιέχει ανατολή, εξωτερικός χώρος/ύπαιθρος, ουρανός, φύση

  Περιγραφή που δημιουργήθηκε αυτόματα***Ποια από τις δύο εικόνες ταιριάζει, κατά τη γνώμη σας, περισσότερο στην περιγραφή του Μυριβήλη; Να εντοπίσετε τα σχετικά χωρία του κειμένου, για να αιτιολογήσετε την επιλογή σας.

Πηγή: <https://www.getyourguide.com/san-pedro-de-atacama-l1862/periegese-sten-koilada-tou-pheggariou-t471706/?visitor-id=TJ0DJ6V1UH0YLPAQTB7T6GM2C82FMMUO&locale_autoredirect_optout=true>

Ημερομηνία λήψης αρχείου: 27/09/2023

Μύρια Σταύρου, Φιλόλογος, Σύμβουλος Νεοελληνικής

Γλώσσας

Γενική Επιμέλεια: Δρ Πόλα Χατζηνεοφύτου, ΠΛΕ, ΥΠΑΝ